钦定古今图书集成/明伦汇编/闺媛典/第287卷 > 皇清二十 > 孙日恭妻吴氏
## 钦定古今图书集成/明伦汇编/闺媛典/第287卷 > 皇清二十 > 孙日恭妻吴氏

按《嵊县志》：“吴氏，孙日恭妻。性至孝，善事父母。年十五，归孙。岁辛卯，白寇掠村落，氏夜分扶老姑逾险，匍匐远窜，其夫被执归寨见害。氏多方购骸骨归，亲营窀穸。年二十馀，舅姑相继没，蔬食布裳，不事粉泽，以伯氏子为后。一日病革，氏父仲举来视，哭甚哀。氏曰：‘生死有定命，儿自婿没后，皆属馀生，今幸庆归全，何哀之有’！” 寝疾逾日而卒。